
A 40-50 éves korosztály egészséghelyzete és az életmódváltás támogatása a rekreáció és az egészségfejlesztés tükrében

Bevezetés
Ma Magyarországon alacsonyabb a születéskor várható élettartam, mint az EU más országaiban. A lakosság egészségi állapotának javulását az egészségügyet szolgáló befektetések, programok erősíthetik, de fontos szerepe van a tájékoztatásnak, tudatformálásnak is. A különböző színtereken zajló fejlesztések egymás hatását erősítve, az egészséges életmód felé való elmozdulást eredményezik. Különösen fontos ez a 40-50 éves korosztályban.
Célkitűzés
Stratégiai cél a magatartás- és tudatformálás, mely által a közösség tagjai képessé válnak egészségmagatartásukat alakítani. A dolgozat célja, hogy a rendelkezésre álló információk, az elérhető szakirodalom, statisztikák, kérdőíves kutatás, interjúk/beszélgetések és a tanulmányok alapján helyzetképet, majd iránymutatást adjak a „veszélyeztetett korcsoport” számára, az életmódváltás, a rekreáció és az egészségfejlesztés terén.
Anyagok és módszerek
A kutatásom témájához illő és elérhető szakirodalom száma csekély, nincs egy olyan összesített ajánlási rendszer, amely erre a korosztályra vonatkozik.
A témához kapcsolódóan interjúkat készítettem, statisztikákat, interneten elérhető információkat, önkormányzati anyagokat illetve az egyetemi tanulmányokat vettem alapul. Emellett a 40-50 év közötti korosztályban korábban végzett nem reprezentatív primer kutatás eredményeire is támaszkodtam.

Eredmények és megbeszélés
Mind a kutatási eredmények, az interjúk, mind pedig a szakirodalom igazolja feltételezésemet, miszerint a 40-50 év közötti korosztály nem, vagy nem eléggé figyel életvitelére, testére, táplálkozására. A javuló életkilátásokhoz hozzájárul a tudatformálás, a lakosság több szempontból pozitív irányba módosult egészség-magatartása. Az egészséges életmód kialakításával, elősegítésével sokat tehetünk a saját, illetve az egész társadalom egészségének javítása érdekben.

Összefoglalás
A megfelelő egészségállapot elérése és megtartása csak akkor lehetséges, ha tudatosan cselekszünk, figyelünk a táplálkozásra, mozgásra, testünk pozitív és negatív jelzéseire. Érett felnőttkorban ennek különös jelentősége van, hiszen megfelelő egészségállapot hiányában életminőségünk sem lesz megfelelő. A közösség minél inkább tudatosan él, annál inkább megállíthatók illetve visszafordíthatók a rossz irányba ható folyamatok. Rövid távon a közösség közérzete pozitívan változik, hosszú távon bekövetkezik az általános egészségi állapot javulása. 



